**מקבץ שאלות בנושא הלאומיות**

1. הצג מאפיין אחד משותף ומאפיין אחד מבדיל הקיים בין מדינת לאום דו-לאומית למדינת לאום רב- תרבותית.
2. הצג הבדל אחד בין מדינת לאום אתנית-תרבותית למדינת לאום דו-לאומית.
3. הצג הבדל אחד בין מדינת לאום אתנית-תרבותית למדינת לאום פוליטית.
4. הצג שתי הצדקות שונות למדינת לאום.
5. הצג הצדקה אחת לקיומה של מדינת לאום דמוקרטית.
6. בחוק האזרחות של מדינה מסוימת נקבע שהאזרחות תישלל מאזרח שעזב את המדינה לתקופה מסוימת, אך הוא יוכל לקבל אותה בחזרה בתנאי שיעבור בהצלחה מבחן בשפת המדינה, בהיסטוריה שלה ובתרבותה.

אדם שעזב את המדינה כאשר היה תינוק, פנה לבית המשפט בטענה שתנאי זה מקפח אותו. לדבריו, הקיפוח נגרם לו מפני שהוא לא למד כראוי את שפת המדינה ואת תרבותה, לעומת מי שעזב בגיל מאוחר יותר ולמד נושאים אלו בבית הספר - לכן יש לבטל תנאי זה.

* ציין והצג את סוג הלאומיות שבא לידי ביטוי בחוק האזרחות של המדינה. הסבר כיצד סוג לאומיות זה בא לידי ביטוי בקטע.

1. כל אדם המבקש להפוך לאזרח במדינה מסוימת נדרש לעמוד בכמה תנאים: עליו לשלוט בשפה הרשמית המשותפת לכל הקבוצות במדינה, וכן לקבל על עצמו מחויבות לערכים הדמוקרטיים, המקובלים במדינה.

* ציין והצג את סוג הלאומיות שעליה מבוססת האזרחות במדינה זו. הסבר כיצד סוג הלאומיות הזה בא לידי ביטוי בקטע.

1. לרגל שנת השפה העברית הציעה אחת מחברות הכנסת לשרים ולחברי כנסת להחליף את השמות הלועזיים שלהם לשמות עבריים (=לְעַבְרֵת). לטענת חברת הכנסת, השם העברי מבטא עבור הציבור היהודי את הקשר לתרבותו ולמורשתו. צעד זה יממש את החזון של דוד בן-גוריון, ראשו הממשלה הראשון, שראה בשפה העברית מאפיין חשוב של ישראל כמדינה יהודית.

* ציין והצג את סוג הלאומיות הבא לידי ביטוי בהצעה של חברת הכנסת. הסבר כיצד סוג לאומיות זה בא לידי ביטוי בקטע.

1. הספרייה הלאומית של ישראל היא גוף ציבורי שתפקידיו מוגדרים בחוק. התפקיד המרכזי של הספרייה הוא איסוף ושימור של מסמכים הקשורים למורשת העם היהודי ולמנהגיו לאורך הדורות. הדבר נועד בעיקר לחיזוק הקשר בין העם היהודי למדינת ישראל. כך, למשל, רכשה הספרייה בכספי המדינה כתבי יד יהודיים עתיקים שהתגלו באפגניסטן, ובהם כתבי יד של רבנים ומסמכים החושפים לראשונה את אורח החיים של היהודים באפגניסטן בתקופות קדומות.

* ציין והצג את סוג הלאומיות שבא לידי ביטוי בתפקידה המרכזי של הספרייה הלאומית. הסבר כיצד סוג זה של לאומיות בא לידי ביטוי בקטע.

1. ועדת השרים לענייני חקיקה דנה בהצעת חוק להרחיב את השימוש בלוח השנה העברי בתעודות רשמיות מטעם המדינה: על פי ההצעה יצוין גם תאריך הלידה העברי בכל רישיון נהיגה אשר יוציא משרד התחבורה. בדרך זו יוזם ההצעה מבקש להוביל לחיזוק הזהות היהודית בישראל.

* ציין והצג את סוג הלאומיות שאותו מבקש לחזק יוזם ההצעה. הסבר כיצד סוג הלאומיות הזה בא לידי ביטוי בקטע.

האולימפיאדה נחשבת לאירוע בין-לאומי אך בואו לא נשלה את עצמנו, מדובר בעיקר באירוע לאומי. השוודים מקווים לניצחון השוודים, הארמנים לניצחון הארמנים, ואף הישראלים עולזים וחוגגים בניצחון הישראלים.

המשחקים האולימפיים מייצגים את הרעיון של אחוות עמים, בלי לוותר על הזהות של כל עם ועם. התחרות אמורה להחליף את המלחמות של פעם, היא אמורה להתנהל בכבוד הדדי, ובכלל זה לחיצת יד של המנצח והמפסיד. אולם לעתים הרגשות הלאומיים גוברים על רוח ספורטיבית זו.

לאומיות, היא למעשה סוג של שותפות. ככל שבני קבוצת לאום מרגישים יותר בעלי רקע משותף, וככל שהדבר המאחד אותם מבוסם על מורשת ותרבות ייחודית להם, כך הם שותפים יותר לשמחת הניצחון של בן קהילתם. זו הסיבה שבמדינות שונות, ההישגים האולימפיים זוכים לכותרות בולטות בתקשורת. כך גם בישראל, הישגי הספורטאים באולימפיאדה הם מקור לגאווה לאומית.

בדיוק מאותה הסיבה, ככל שהאוכלוסייה אחידה יותר במדינה - כך האחווה ששוררת בין תושביה רבה יותר, אחד הביטויים לכך הוא למשל בשירותים חברתיים רבים שהממשלה מעניקה לכל תושב במדינה, וכן בקצבאות שמטרתן ליצור ביטחון חברתי כלכלי לכלל האוכלוסייה. את השירותים מממנים האזרחים בתשלום מסים גבוהים בידיעה שתשלומים אלה מיועדים עבור כל מי שמשתייך לקהילה זו שיש לה מכנה משותף גדול. לעומת זאת במדינות שבהן האוכלוסייה היא בעלת מכנה משותף קטן, לדעתי, יש פחות אחווה בין התושבים, ולרוב המיסוי נמוך.

מדינות לאום יכולות להיות שונות זו מזו למשל, במגוון הקבוצות שבהן. בעיניי, מדינה כמו מדינת ישראל שבה החברה מורכבת מקבוצות שונות שאינן מוותרות על זהותן הייחודית היא מדינה מעניינת ומאתגרת. עם זאת, אני מסכים עם החוקרים הטוענים כי גיוון בחברה הוא בעל ערך עד גבול מסוים, משום שחברה רב־גונית ורב־תרבותית, שבה כל אחת מן הקבוצות המשתייכות לה מעוניינת לשמר רק את ייחודה, עלולה להשיג את המטרה ההפוכה: פגיעה בסולידריות בין הקבוצות, ויצירת חשדנות וחוסר אמון גם בין דומים. האתגר של כל חברה מגוונת כמו החברה בישראל הוא חיזוק היציבות באמצעות יצירת מכנה משותף לכל הקבוצות שיאפשר להן חיים משותפים, בתוך מאבק כקיצוניים, המנסים להפוך זהות משותפת לשנאה או לאלימות. (מעובד על פי ב' ד' ימיני, WNET ,16/8/15)

שים לב: בחלק הראשון של כל שאלה (הצגת מושג) עליך לענות על פי מה שלמדת, ולא על פי הקטע. בחלק השני של השאלה ענה על פי הקטע.

1. הצג את המושג לאומיות אתנית־תרבותית.

הסבר כיצד לאומיות אתנית־תרבותית באה לידי ביטוי בקטע.

1. הצג את הגישה החברתית־כלכלית הסוציאל-דמוקרטית.

הסבר כיצד גישה זו באה לידי ביטוי בקטע.

1. הצג את עקרון ההסכמיות.

הסבר על פי הקטע את טענת הכותב בנוגע לעיקרון זה.

1. בית הנבחרים בפולין חוקק חוק שעל פיו אסור לטעון כי העם הפולני היה מעורב בפשעים שעשו הנאצים על אדמת פולין בשואה. על פי חוק זה יוטל עונש כבד על מי שיטען כך.

החוק עורר סערה ציבורית גדולה בישראל, וארגונים רבים של ניצולי שואה קראו לממשלת ישראל לפעול לשינוי החוק הפולני. לדברי ראשי הארגונים, מדינת ישראל הוקמה גם כדי להגן על היהודים ולהיאבק ברדיפתם, ולכן עליה למנוע כל ניסיון להשכיח את הפשעים נגד היהודים בשואה.

* ציין והצג את סוג הלאומיות שראשי הארגונים התבססו עליו.

הסבר כיצד סוג הלאומיות הזה בא לידי ביטוי בקטע.

1. במהלך עבודות הרחבה של אחד מכבישי הארץ נחשפו חורבות של יישוב עתיק. בחפירות שערכו ארכיאולוגיים שהוזעקו למקום, התגלו שרידי בית כנסת קדום, אבני בניין שעליהן חרוטות מנורות וכתובות בכתב עברי עתיק. כדי שלא לפגוע בממצאים דרשו הארכאולוגיים להטות את מסלולו של הכביש. לדבריהם, הממצאים שהתגלו הם שרידים מן העבר היהודי בארץ-ישראל. לכן יש להקים במקום גן לאומי ובו יוכלו אזרחי המדינה להתבונן בממצאים וללמוד על העבר.

בתגובה לדרישה זו, הודיעה משרד התחבורה כי התנאים הפיזיים במקום אינם מאפשרים כל שינוי בתכנית. התכנון המקורי של הכביש הכרחי לשמירה על שלום הנוסעים ועל זרימה יעילה של התחבורה, וכל שינוי עלול להקשות על הנוסעים ואף לסכן אותם. לכן הוחלט שהממצאים הארכאולוגיים יועברו למוזיאון מתאים והכביש ייסלל כמתוכנן.

א. ציין והצג את סוג הלאומיות (אתנית או פוליטית) שעליו התבססה הדרישה של הארכאולוגיים. הסבר כיצד סוג לאומיות זה בא לידי ביטוי בקטע.

ב. ציין והצג את הזכות שמשרד התחבורה ביקש לממש בתכנון הכביש. הסבר כיצד זכות זו באה לידי ביטוי בקטע.

אמנת האו"ם למאבק בגזענות קובעת כי לכל אדם יש זכות שלא להיות קורבן לאפליה על בסים גזע או שייכות אתנית. יש להדגיש כי המלחמה בגזענות אינה קשורה רק למחויבות לערכים דמוקרטיים, אלא היא גם ערך חשוב בדתות רבות בכלל ובמורשת היהדות בפרט. הכבוד לכל אדם באשר הוא, ולא משנה לאיזה גזע, לאום או מגדר הוא משתייך, הוא ערך בסיסי במסורת היהודית. מסורת זו היא התשתית לדמותה היהודית של מדינת ישראל, והיא באה בה לידי ביטוי נרחב במרחב הציבורי. לכן השמירה על כבוד האדם היא מרכיב חשוב גם בזהות היהודית של מדינת ישראל וגם בזהותה כמדינה דמוקרטית המממשת את זכותו של העם היהודי להגדרה עצמית. המוסר היהודי דורש מאיתנו לנהוג בכבוד כלפי המיעוטים שאינם משתייכים לקבוצות הגדולות והחזקות בחברה ולהימנע מפגיעה בהם ובזכויותיהם. לצערי, בחברה הישראלית יש גזענות וניכור, והתפתחו בה דעות קדומות כלפי כמה קבוצות בחברה. נוצרה אווירה המצדיקה שיפוט של אנשים רק על סמך השתייכותם לקבוצה או למגזר כזה או אחר - דתיים מתנהגים ככה, חילונים אחרת, כל הערבים הם כאלה וכל העולים ממדינה מסוימת הם "אותו הדבר". לדעתי, עלינו להיאבק בתופעות אלה, לנהוג בכבוד כלפי כל המגזרים בחברה הישראלית ולהימנע מפגיעה בהם ובזכויותיהם, במיוחד בחלשים ובקטנים שבהם.

עם הקמתה של מדינת ישראל נעשה בה ניסיון להעלים בכור ההיתוך את השונות, לגשר על הפערים וליצור אחידות בין תושבי המדינה. התפיסה השלטת הייתה שככל שתהיה פחות שונּות - כך יימנעו שסעים בחברה. אולם מדיניות כור ההיתוך לא השיגה את מטרתה. יתר על כן, ניסיון החיים המשותפים שלנו גרם לנו להבין, כיחידים וכחברה, שהשוני הוא שמייחד אותנו. לכן אני סבור שלא את השוני עלינו להעלים כי אם את הדעות הקדומות כלפי אחרים, וכי אנחנו חייבים להתחשב בצורכי האחר ובדעותיו ולהימנע מפגיעה בהם. כך ניצור חברה מוסרית וצודקת יותר וחיים משותפים ויציבים. (מעובד על פי ד' גולדמן, מלחמה בגזענות – שאלה יהודית, אתר ישראל היום, 21 במרס 2017)

שים לב: בחלק הראשון של כל שאלה (הצגת מושג) עליך לענות על פי מה שלמדת ולא על פי הקטע. בחלק השני של השאלה ענה על פי הקטע.

1. הצג את המושג מדינת לאום אתנית-תרבותית.

הסבר כיצד המושג מדינת לאום אתנית-תרבותית בא לידי ביטוי בקטע.

1. הצג את המושג עריצות הרוב.

הסבר כיצד החשש מפני עריצות הרוב בא לידי ביטוי בקטע.

1. הצג את עקרון הסובלנות.

הסבר כיצד עקרון הסובלנות בא לידי ביטוי בעמדה של כותב המאמר.

1. בחצי האי גיברלטר הסמוך לספרד חיים כשלושים אלף תושבים. יש להם פרלמנט וממשלה משלהם, אך בריטניה אחראית להגנה על חצי האי, והיא מנהלת את מדיניות החוץ שלו לאחרונה פרץ סכסוך בין בריטניה לספרד על הדַיִג בקרבת חוף גיברלטר. בעקבות סכסוך זה השליכו תושבי גיברלטר, בהסכמת הבריטים, אל תוך הים לבֵנים גדולות. לטענת דייגים ספרדים, בכך נמנעה מספינות הדיג שלהם האפשרות להתקרב לאזור ולדוג דגים למחייתם, כפי שעשו הדייגים בעבר. (חורף תשע"ד)
2. ציין והצג תנאי אחד לקיום מדינה שלא מתקיים בגיברלטר.

הסבר כיצד תנאי זה בא לידי ביטוי בקטע.

1. ציין והצג זכות של הדייגים הספרדים שנפגעה לטענתם.

הסבר כיצד תנאי זה בא לידי ביטוי בקטע.